ТхакIуэ ныбжьыщIэхэм папщIэ
Урысей Федерацэм, Къэрал Щхьэхуитхэм я Зэгухьэныгъэм хэт къэралыгъуэхэмрэ нэгъуэщI щIыпIэхэмрэ я ТхакIуэ ныбжьыщIэхэм я ХХ зэхуэсым хэтыну цIыхуи 144-р зэпеуэкIэ къыхахащ. Абыхэм ящыщу 3-р Къэбэрдей-Балъкъэрым икIынущ.
КъызэгъэпэщакIуэхэм зэрыжаIэмкIэ, зэпеуэм цIыху 500-м щIигъу хэтащ ди къэралым и щIыпIэ 68-мрэ нэгъуэщI къэрал 14-мрэ щыщхэу. Къэбэрдей-Балъкъэрым и цIэкIэ утыку ихьащ IутIыж Борис и тхыгъэхэр зэзыдзэкIа Сихьэ Светланэ, усакIуэхэу Къуэдзокъуэ Еленэрэ Мазуренкэ Маринэрэ.
ТхакIуэ ныбжьыщIэхэм я ХХ зэхуэсым хэтыну Iэмал зыгъуэтахэм иджыпсту ягъэбелджылы я Iэзагъым щыхагъэхъуэну литературэ журналыр дэтхэнэрами. Ахэр цIэрэ щIыхьрэ зиIэ защIэщ: «Вопросы литературы», «Звезда», «Знамя», «Дружба народов», «Нева», «Новый мир», «Иностранная литература», нэгъуэщIхэри.
Зэхуэсым ипкъ иткIэ литературэм ехьэлIа зэIущIэхэр, зэдауэхэр, лекцэхэр екIуэкIынущ. Абыхэм тхакIуэ ныбжьыщIэхэм щIэ куэд къызэрыщащIэнум шэч хэлъкъым.
Дэхъущокъуэ Щэлэуат.
